U KORAK SA MODERNOM TEHNOLOGIJOM

Nakon analiza strukture posetilaca i načina pristupa stranicama internet prezentacije Beogradske berze [www.belex.rs](http://www.belex.rs) u prethodnoj godini, pokazalo se da najveći broj posetilaca internet stranicama sa podacima o cenama i drugim informacijama o akcijama srpskih kompanija pristupa putem mobilnih uređaja, kao i da ih najviše interesuju cene najtrgovanijih akcija, vesti o pojedinačnim kompanijama i opšti pokazatelji trendova na domaćem tržištu kapitala. U skladu sa tim krajem prethodne godine u rad je puštena i mobilna verzija internet prezentacije Beogradske berze: m.belex.rs, koja već beleži značajan broj poseta i komentara korisnika.

Naslovna stranica mobilne verzije sajta Belex, isto kao i naslovna strana klasične internet prezentacije, rezervisana je za trgovačke podatke sa prethodnog trgovanja, koji se svakodnevno osvežavaju u 13:30h. Tu se mogu pronaći informacije o poslednjoj vrednosti indeksa BELEX15 i BELEXline, kao i informacije o akcijama koje su u toku proteklog trgovačkog dana zabeležile najveći promet i najveći rast i pad cene na Regulisanom tržištu.

Pored aktuelnih dnevnih podataka, na mobilnoj verziji internet prezentacije m.belex.rs raspoloživi su i grafikoni istorijskih vrednosti cena svih kompanija čijim se akcijama trguje na Beogradskoj berzi, kao i najnovije vesti o svakoj od ovih kompanija, putem kojih se investitori mogu informisati o najznačajnijim aspektima poslovanja kompanije, u cilju donošenja ispravne investicione odluke. Takodje, mobilna verzija internet prezentacije Beogradske berze sadrži i spisak svih brokera - članova Berze, kojima se građani mogu obratiti za trgovanje na Berzi, kao i tiker podatke sa informacijama o cenama hartija od vrednosti u toku samog trgovanja na Berzi, tj. u realnom vremenu.

Vizuelni identitet prezentacije m.belex.rs prilagođen je prikazu na mobilnim uređajima i krajnje pojednostavljen, dok sve dodatne potrebne podatke koji se odnose na berzansko poslovanje u Srbiji, regulativu, informacije o edukacijama Berze i drugim događajima na tržištu korisnici mogu pronaći, kao i do sada, na internet prezentaciji Berze: [www.belex.rs](http://www.belex.rs).